ดอลล์ปรับขึ้นหลังยอดขายบ้านใหม่สหรัฐแข็งแกร่ง
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (23 มิ.ย.) หลังมีการรายงานยอดขายบ้านใหม่ในสหรัฐที่แข็งแกร่ง ซึ่งช่วยหนุนกระแสคาดการณ์ของตลาดเกี่ยวกับการปรับขึ้นอัตราดอกเบี้ยในปีนี้
24 มิ.ย. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1169 ดอลลาร์สหรัฐ จาก 1.1339 ดอลลาร์สหรัฐ ขณะที่เงินปอนด์ลดลงที่ 1.5715 ดอลลาร์สหรัฐ จากระดับ 1.5829 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 123.96 เยน จาก 123.39 เยน และเพิ่มขึ้นเมื่อเทียบกับฟรังก์สวิสที่ระดับ 0.9352 ฟรังก์ จาก 0.9213 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7729 ดอลลาร์สหรัฐ จากระดับ 0.7727 ดอลลาร์
ดอลลาร์สหรัฐปรับตัวแข็งแกร่ง หลังจากกระทรวงพาณิชย์สหรัฐรายงานว่า ยอดขายบ้านใหม่ในสหรัฐเพิ่มขึ้นในเดือนพ.ค. สู่ระดับสูงสุดในรอบกว่า 7 ปี ซึ่งบ่งชี้ถึงแนวโน้มที่สดใสของตลาดที่อยู่อาศัยของสหรัฐ โดยกระทรวงระบุว่า ยอดขายบ้านใหม่เพิ่มขึ้น 2.2% ในเดือนพ.ค. เมื่อเทียบรายเดือน สู่ระดับ 546,000 ยูนิต ซึ่งเป็นระดับสูงสุดนับตั้งแต่เดือนก.พ.2551
นักวิเคราะห์กล่าวว่า ข้อมูลที่สดใสดังกล่าวบ่งชี้ว่าตลาดที่อยู่อาศัยสหรัฐกลับมาฟื้นตัวอีกครั้ง หลังจากปรับตัวย่ำแย่ในช่วงไตรมาสแรก ซึ่งจะเป็นปัจจัยสนับสนุนให้ธนาคารกลางสหรัฐ (FED) ดำเนินการปรับขึ้นดอกเบี้ยในปีนี้
ขณะเดียวกัน นายเจโรม โพเวลล์ ซึ่งเป็นหนึ่งในคณะผู้ว่าการของเฟด กล่าวเมื่อวานนี้ ภาวะเศรษฐกิจของสหรัฐอาจมีความพร้อมสำหรับการปรับขึ้นอัตราดอกเบี้ยในเดือนก.ย.นี้ ตามมาด้วยการปรับขึ้นอีกครั้งในเดือนธ.ค.